**Куриозитети Аустралије и Океаније**

Куриозитети Аустралије и Океаније су бројни и разноврсни па је прави подухват издвојити оне који ће се својом изузетношћу завредити додатну пажњу. Ово су неки од њих.

**Таласаста стена** у Аустралији је гранитна стена висока око 15 метара, која се налази 3 км од града Хајден у југозападној Аустралији. Лежи на северној страни брда Хајден Рок, дела природног резервата Дивљи свет Хајдена (Hyden Wildlife Park ) који се простире на 160 хектара и кога годишње посети преко 100.000 посетилаца. Абориџини ову стену зову Катер Кич (Katter Kich) и њен настанак повезују са Дугином змијом, сматрајући да јој је то митско биће створило данашњи облик. Геолози сматрају да је Хајден Рок брдо, на којем се налази и Таласаста стена, старо око 2,63 милијарде година и да су га обликовале ерозивне силе настале услед различитих временских услова, тачније плувијална ерозија и денудација. У току дана, а нарочито при заласку сунца, вертикалне пруге мењају боју, постајући црвенкасте, па жуте, па сиве. Таласаста стена је данас део тзв. Стазе снова, коју чине природне атракције у виду пећина, језераца, других необичних стенских формација, а од 2006. године атракција је употпуњена музичким фестивалом ([Wave Rock Weekender event](https://www.waverockweekender.com.au/)), уметничким приредбама и изложбама. Као и сваки парк природе, и Хајден је идеалан за шетње и планинарење, вожњу кајаком на оближњим језерима или посматрање звезда лежећи на дну тог каменог цунамија.

**Језеро Хилер** се налази на Средњем острву, највећем острву Ричерч архипелага, групе од 105 острва и преко 1.200 острваца уз обале Западне Аустралије. Боја језера је изразито пинк тј. роза, а њено порекло није до краја расветљено. Претпоставља се да је ту боју језеро добило због неких алги, морске соли и натријум бикарбоната, депозитном реакцијом или од црвених халофилних бактерија у соли коре. Језеро је дугачко око 600 м, оивичено белом сољу и окружено тамним зеленим шумама еукалиптуса и Папербарк дрвећа, док га уска трака белих дина и песка одваја од океанских дубоких вода. Језеро је први описао британски морепловац и хидрографер Метју Флиндерс 1802. године, и назвао га је по преминулом члану посаде Вилијему Хилеру.

**Улуру или Ајерс рок** је пешчана стена у централном делу аустралијске државе Северна територија, 450 км од Алис Спрингса. Стена се издиже из суве равнице, настала је пре око 500 милиона година тектонским померањима. Песак ношен ветром затрпао је ову огромну стену, чији је највећи део и данас укопан. Пешчане наносе ветар и вода су обликовали вековима, а то и данас чине. Из песка израња стена обима 10 км, висока 348 м, црвенкасте боје, са бројним пећинама, усецима и каменим каскадама које се после кише испуне водом и претварају у водопаде и језерца. У свету ову стену зову Ајерс рок док је Абориџини називају Улуру и сматрају светим местом, на којем обављају бројне ритуале. Улуру је део Националног парка Ката Тјута, а представља и национални симбол Аустралије.

Европљани су прву пут чули за ту стену тек седамдесетих година 19. века и дали му име Ајерс по тадашњем премијеру Јужне Аустралије. Данас стену посети неколико десетина хиљада туриста сваке године. Национални парк Улуру-Ката Тјута је од 1987. године део УНЕСКО-ве Светске баштине, а од 1993. године колонијално име Ајерс рок је промењено у Улуру.

**Флора и фауна Аустралије** се милионима година самостално развијала па је овај континент специфичан по бројним ендемским врстама. Сматра се да у Аустралији живи између 200.000 и 300.000 животињских врста, од којих је позната само трећина. На овом континенту живи 244 врсте сисара, од којих је 120 врста торбара, 720 врста птица, од којих су 320 ендеми, 450 врста гуштера, 122 врсте жаба, 180 врста слатководних риба и 2 врсте сисара који легу јаја. **Кенгури** (на језику Абориџина „не разумем“, због грешке у споразумевању) су највећа врста торбара на тлу, високи, када се усправе и два метра. Достижу брзину од 75 км/h, скачу из места до 9 м у даљину и 3 м у висину, међусобно боксују борећи се за женке, а ослањајући се на задње ноге и реп. Мање сродне врсте кенгурима су валару и валаби. **Коале** су слатке животињице које свој живот проводе на стаблима еукалиптуса, са којих веома ретко силазе и који им представљају основни извор хране. Коале спавају 18 сати дневно, активне су само ноћу, никада не пију воду, па су им Абориџини и дали то име („не пије“). **Динго** је један од симбола Аустралије али није аутохтона врста овог континента. У Аустралију су их донели Абориџини пре отприлике 3.500 година. У питању је азијски дивљи пас који живи сам или у малим групама, једе све на шта наиђе у природи, од кенгура и валабија, до слепих мишева, жаба и гуштера. Динго не лаје већ завија, не воли воду, а њега не воле фармери. У Аустралији постоји тзв. псећа ограда („dog fence“) дуга 5.400 км, од Великог аустралијског залива на југу, до обала Тихог океана у Квинсленду, која служи за одбрану стада оваца од предатора, посебно динга. **Чудновати кљунаш** живи у Источној Аустралији и на Тасманији, на обалама река и слатководних језера. Најактивнији је пре изласка сунца, изврсно плива и рони проводећи преко 12 сати у води дневно. Дугачак је 30 до 45 цм, реп му је пљоснат, а кљун подсећа на кљун патке. Мужјаци на задњим ногама имају једну канџу дугачку око 15 мм, повезану са отровном жлездом, која има толико отрова да може убити пса а људима изазвати снажне болове. Храни се воденим инсектима, рачићима и црвима које проналази у речном муљу. **Летећа лисица** је највећи шишмиш на свету. Живи у тропским и суптропским пределима Азије, Индије, Аустралије, источне Африке и острвима Индијског и Великог Тихог океана. Постоји их најмање 60 врста а познате су под именом велики или воћни шишмиши јер им је воће главна храна.

**Ускршње острво** (Рапа Нуи или „Велики Рапа“) је једно од најизолованијих места на свету. Удаљено је 3.600 км од обала Чилеа, коме припада, и 2.200 км од најближег насељеног места, острва Питкерн (УК). Први Европљанин који је посетио острво био је холандски адмирал Јакоб Рогевен 1722. године, на Ускрс, па одатле и назив ових острва. Оно по чему је ово острво постало познато је преко 870 масивних камених статуа Моаиа, висине 3,5 до 21 м , расутих преко целог острва. Све до 1888.године, острво није припадало никоме, а онда је припојено Чилеу као најближој независној држави. Данас му је враћен изворни назив Рапа Нуи.

...„[Моаи](https://sr.m.wikipedia.org/wiki/%D0%9C%D0%BE%D0%B0%D0%B8" \o "Моаи) статуе су направљене од монолитног камења, вулканске седре, и исклесане на ободу вулкана [Рано Рараку](https://sr.m.wikipedia.org/w/index.php?title=%D0%A0%D0%B0%D0%BD%D0%BE_%D0%A0%D0%B0%D1%80%D0%B0%D0%BA%D1%83&action=edit&redlink=1), где их има највише, близу 400 у низу. Стотине њих је транспортовано одатле и постављено на камене платформе дуж обода острва. Нешто мање од 100 статуа остало је недовршено (што указује на то да је каменолом изненада морао да буде напуштен), око 300 њих је положено на тлу, а остале су поређане по путевима дуж острва. Статуе су изгледом веома сличне, али су различитих димензија – већина их је висине до 3,5 метара, а највиша од њих висока је 21 метар. Масе највећих статау премашују и сто тона. Готово све имају веома велике главе, које чине три петине њихових тела и којима је посвећивана највећа пажња при изради. Наиме, ти кипови представљају праве стилизоване људске главе – чела су им испупчена, у удубљењима за очи усађени су исполирани комади корала, нос је дугачак, а образи глатки. Статуе су још стајале кад су први [Европљани](https://sr.m.wikipedia.org/wiki/%D0%95%D0%B2%D1%80%D0%BE%D0%BF%D0%B0) пристигли на острво, али је већина срушена током каснијих конфликта између кланова.

За [моаи](https://sr.m.wikipedia.org/wiki/%D0%9C%D0%BE%D0%B0%D0%B8) статуе везане су многе мистерије и непознанице. Датирају из времена између 1000. и 1600. године, али најприхваћеније мишљење је да су их пре отприлике 500 година исклесали становници [полинезијских острва](https://sr.m.wikipedia.org/w/index.php?title=%D0%9F%D0%BE%D0%BB%D0%B8%D0%BD%D0%B5%D0%B7%D0%B8%D1%98%D1%81%D0%BA%D0%B8%D1%85_%D0%BE%D1%81%D1%82%D1%80%D0%B2%D0%B0&action=edit&redlink=1). Вероватно су направљени као камени симболи који представљају претке или важне живе личности. С обзиром на карактеристике [моаија](https://sr.m.wikipedia.org/wiki/%D0%9C%D0%BE%D0%B0%D0%B8), готово је незамисливо да је људска снага била довољна за израду, транспорт по острву и постављање тих статуа, јер је за израду сваке од њих било потребно неколико година, а њихов пренос до одређеног места би био веома тежак посао, имајући у виду њихове димензије и масу. Неке од њих су чак имале и велики шешир, назван пукао, од црвеног камена, такође вулканског порекла, који је био тежак око 10 тона. Из тог разлога, поједини археолози верују да је за израду и транспорт [моаи](https://sr.m.wikipedia.org/wiki/%D0%9C%D0%BE%D0%B0%D0%B8) статуа примењена импресивна технологија [ванземаљског](https://sr.m.wikipedia.org/wiki/%D0%92%D0%B0%D0%BD%D0%B7%D0%B5%D0%BC%D0%B0%D1%99%D0%B0%D1%86) порекла, иако је последњих година доказано да су становници острва могли да преносе велике тежине уз помоћ разрађеног система кладе и конопца. Упркос многим истраживањима, [моаи](https://sr.m.wikipedia.org/wiki/%D0%9C%D0%BE%D0%B0%D0%B8) статуе остају обавијене велом тајне. Ни данас се са сигурношћу не зна како су направљене и пренесене те огромне скулптуре.“...

Извори:

Камени талас: <https://turistickileksikon.com/rock-wave-australija/>

<https://rozavetrovsibir.ru/bs/general-questions/kamennaya-volna-zapadnaya-avstraliya-samye-udivitelnye-mesta-zemli-gora/>

Језеро Хилијер: <https://www.medias.rs/roze-jezero-hillier-u-australiji>

<https://impulsportal.net/index.php/zanimljivosti/svastara/2751-jezero-hiller-roze-jezero-u-australiji>

Улуру: <https://sr.m.wikipedia.org/sr-ec/%D0%A3%D0%BB%D1%83%D1%80%D1%83>

<https://srednjeskole.edukacija.rs/zanimljivosti/uluru-magicna-stena-koja-menja-boje>

<https://opusteno.rs/regioni-f43/uluru-ayers-rock-kameno-brdo-u-australiji-t41819.html>

<https://www.youtube.com/watch?v=fkdyBPk3IEg>

<https://www.youtube.com/watch?v=VRLh1ZM51Os>

Животиње Аустралије: <https://geografija.hr/zivotinjski-svijet-australije/>

Ускршње острво: <https://sr.m.wikipedia.org/sr-ec/%D0%A3%D1%81%D0%BA%D1%80%D1%88%D1%9A%D0%B5_%D0%BE%D1%81%D1%82%D1%80%D0%B2%D0%BE>